Tilkynnt hefur verið um niðurstöðu samkeppni um nöfn á þremur byggingum sem nú rísa á svæði Háskóla Íslands : Háskólatorgi I sem kemur til með að hýsa m.a. þjónustustofnanir við nemendur , Háskólatorgi II , sem mun að mestu hýsa skrifstofur deilda , vinnurými kennara og nemenda og rannsóknastofnanir , og loks byggingarhluta sem tengir saman Háskólatorg I og II . Öllum starfsmönnum og nemendum Háskóla Íslands og Kennaraháskóla Íslands , auk starfsmanna Félagsstofnunar stúdenta , bauðst að taka þátt í nafnasamkeppninni . Alls bárust yfir 3000 innsendingar og meira en 1600 mismunandi tillögur að heitum . Niðurstöður samkeppninnar voru kynntar við hátíðalega athöfn í nýbyggingunum Háskólatorg I hlýtur nafnið Háskólatorg , en alls lögðu 15 þátttakendur það nafn til og var Gunnar Páll Baldvinsson dreginn úr þeim hópi . Háskólatorg II fær nafnið Gimli , sem minnir á tengsl við Vestur-Íslendinga sem stofnuðu Háskólasjóð Eimskips , og var Ásdís Magnúsdóttir dregin úr hópi þeirra þriggja sem lögðu það nafn til . Tengingin milli hins nýja Háskólatorgs og Gimli mun bera heitið Tröð , var það uppástunga 10 þátttakenda en Óskar Einarsson hlaut vinninginn . Hinar nýju byggingar , Háskólatorg , Gimli og Tröð , eru samtals um 8.500 fermetrar og verða þær vígðar 1. desember n.k .